Kapenaars moet regmaak vir nóg ŉ koue frontKapenaars maak reg vir ‘n koue front wat die gebied binnekort tref. (Foto: Henk Kruger/ANA) Die Suid-Afrikaanse weerdiens waarsku teen ŉ stormsterk wind, ontwrigtende sneeuneerslae en swaar reën wanneer ŉ koue front die streek na verwagting teen laat Maandagaand en vroeg Dinsdag gaan tref. Charlotte Powell, woordvoerder van die Stad Kaapstad se rampbestuursentrum, sê die nat, koue weer gaan na verwagting tot Woensdag duur. “Tot soveel as 50 mm reën word voorspel, met selfs groter neerslae in hoogliggende gebiede soos Houtbaai en Kirstenbosch. Die weerdiens het ook gewaarsku teen moontlike modderstortings,” het Powell gesê. Stormsterk wind van tussen 65 en 75 km/h en onstuimige seestoestande, met branders meer as 6 m hoog, word verwag. Die rampbestuursentrum is op ŉ gereedheidgrondslag geplaas om op enige skade of noodgevalle te reageer. “Mense word gemaan om in dié tyd weg te bly van gebiede soos die Atlantiese kus, die Valsbaai-kuslyn, Strand, asook die Gordonbaai-strandfront. Huiseienaars langs die kus moet hulle ook voorberei op moontlike skade,” het Powell gesê.